次韻陳仲思經屬西峰觀雪
作者：范成大
朝代：宋

paragraphs: 仙人灕江遊，剪水馮夷宮。
賓友來鄒枚，寒轡搖冬瓏。
起望天南陲，玉沙滿長風。
越人來省識，把酒酹層空。
從來嶠南北，人謂將無同。
那知梁園霰，飛入瑞露中。
幕府有清士，尋僧上西峰。
六花信娟巧，未及五字工。
我亦滌冰硯，課虛貴新功。
莫嗤兩臞儒，毫端尚清豐。